EMCสู้ทุกสนาม ลุ้นงาน1.5พันล. เตรียมรับเออีซี
อีเอ็มซีเล็งได้งานประมูล 1,500 ล้านบาทปลายปีนี้ เตรียมพร้อมลุยธุรกิจนอกประเทศรับมือเออีซี
30 ก.ค. 2555

อีเอ็มซีเล็งได้งานประมูล 1,500 ล้านบาทปลายปีนี้ เตรียมพร้อมลุยธุรกิจนอกประเทศรับมือเออีซี 
นายศิริพงศ์ ว่องวุฒิพรชัย กรรมการผู้จัดการ สายงานบริหาร บริษัท อีเอ็มซี (EMC) เปิดเผยว่า บริษัทเตรียมเข้าประมูลงานปลายปีนี้ 4,000 ล้านบาท คาดว่าจะได้งานอย่างต่ำ 1,000–1,500 ล้านบาท ปัจจุบันมีงานที่อยู่ในมือ 4,000 ล้านบาท ซึ่งจะรับรู้รายได้ถึงกลางปี 2556 
สำหรับประมาณการรายได้ปีนี้ คาดว่าจะทำได้จำนวน 3,200 ล้านบาท เติบโต 10% จากปีที่ผ่านมา ส่วนกำไรสุทธิยังเป็นบวกใกล้เคียงปีก่อน 
“กำไรเป็นบวกใกล้เคียงปีก่อนที่มีกำไร 20 ล้านบาท ซึ่งอีเอ็มซีหันมารับงานภาครัฐมากขึ้นคิดเป็น 65% ของรายได้ เพราะไม่มีความเสี่ยง” ผู้บริหารอีเอ็มซี กล่าว
นายศิริพงศ์ กล่าวถึงการเตรียมความพร้อมการเปิดประชาคมเศรษฐกิจอาเซียน (AEC) ว่า หัวใจการรับมือคือ การมีหุ้นส่วน หรือพันธมิตรที่ดี พร้อมไปทำธุรกิจข้างนอกประเทศได้ และมีความรู้เรื่องงานระบบเป็นตัวผลักดัน ทำให้เกิดความแตกต่างของงาน และสร้างมูลค่าเพิ่มให้กับงานได้ ซึ่งอีเอ็มซีมีความชำนาญงานระบบติด 1 ใน 5 ของงานระบบรวมประเทศที่สนใจไป เช่น ลาว พม่า กัมพูชา ส่วนเวียดนามมีการพัฒนาไปมากแล้ว 
“งานโครงสร้างไม่ต้องใช้เทคนิค การไปทำธุรกิจข้างนอกต้องเอาแวลูที่มีออกไป ตอนนี้บริษัทไม่ปิดกั้นที่จะมีพาร์ตเนอร์” นายศิริพงศ์ กล่าว